IZVEDBENA UREDBA KOMISIJE (EU) 2021/238

z dne 16. februarja 2021

o spremembi Izvedbene uredbe (EU) 2020/532 glede odstopanja od izvedbenih uredb (EU) št. 180/2014 in (EU) št. 181/2014 za preglede posebnih ukrepov za kmetijstvo v najbolj oddaljenih regijah Unije in na manjših egejskih otokih

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti točk (a) in (b) prvega pododstavka člena 62(2) Uredbe,

ob upoštevanju Uredbe (EU) št. 228/2013 Evropskega parlamenta in Sveta z dne 13. marca 2013 o posebnih ukrepih za kmetijstvo v najbolj oddaljenih regijah Unije in razveljavitvi Uredbe Sveta (ES) št. 247/2006 (2) ter zlasti člena 8 in drugega pododstavka člena 18(1) Uredbe,

ob upoštevanju Uredbe (EU) št. 229/2013 Evropskega parlamenta in Sveta z dne 13. marca 2013 o posebnih ukrepih za kmetijstvo v korist manjših egejskih otokov in razveljavitvi Uredbe Sveta (ES) št. 1405/2006 (3) ter zlasti člena 7, člena 11(3) in drugega pododstavka člena 14(1) Uredbe,

ob upoštevanju naslednjega:

(1) Zaradi pandemije COVID-19 in obsežnih omejitev gibanja, ki so jih uvedle države članice, je v vseh državah članicah prišlo do izjemnih upravnih težav pri načrtovanju in izvajanju pravočasnih pregledov na kraju samem v zahtevanem številu.

(2) Glede na to, da so navedene okoliščine brez primere, je bilo treba navedene težave ublažiti z odstopanjem od različnih izvedbenih uredb, ki se uporabljajo na področju skupne kmetijske politike v zvezi z nekaterimi upravnimi pregledi in pregledi na kraju samem.

(3) Izvedbena uredba Komisije (EU) 2020/532 (4) med drugim določa odstopanja od izvedbenih uredb Komisije (EU) št. 809/2014 (5), (EU) št. 180/2014 (6) in (EU) št. 181/2014 (7).

(4) Člen 22 Izvedbene uredbe (EU) št. 180/2014 in člen 20 Izvedbene uredbe (EU) št. 181/2014 določata, da zadevne države članice pri izvajanju pregledov posebnih ukrepov za kmetijstvo v najbolj oddaljenih regijah Unije in na manjših egejskih otokih v vseh ustreznih primerih uporabijo integrirani administrativni in kontrolni sistem. Odstopanja iz poglavja I Izvedbene uredbe (EU) 2020/532 v zvezi s kontrolami, izvedenimi v integriranem administrativnem in kontrolnem sistemu za neposredna plačila in navzkrižno skladnost, se zato smiselno uporabljajo za te kontrole.

(5) Vendar se nekateri pregledi na kraju samem v zvezi s posebnimi ukrepi za kmetijstvo v najbolj oddaljenih regijah Unije in na manjših egejskih otokih izvajajo zunaj integriranega administrativnega in kontrolnega sistema, odstopanja iz poglavja II Izvedbene uredbe (EU) 2020/532 pa se niso zdela zadostna za odpravo težav pri natančnem in pravočasnem izvajanju pregledov na kraju samem, zlasti ob upoštevanju geografske oddaljenosti najbolj oddaljenih regij.

(6) Zato je primerno, da se odstopanja iz poglavja II Izvedbene uredbe (EU) 2020/532 razširijo na uporabo alternativnih dokazov in/ali prilagojenega časovnega okvira, če bi se tako lahko preverilo pravilno izvajanje ukrepov ob hkratni ohranitvi ustrezne ravni zanesljivosti.

(7) Ker ta uredba določa dodatno odstopanje od izvedbenih uredb (EU) št. 180/2014 in (EU) št. 181/2014 za leto zahtevkov 2020 zaradi pandemije COVID-19, bi morala začeti veljati na dan objave v Uradnem listu Evropske unije in se uporabljati retroaktivno od istega datuma kot Izvedbena uredba (EU) 2020/532.

(8) Člen 59(5) Uredbe (EU) št. 1306/2013 določa, da države članice zagotovijo minimalno stopnjo pregledov na kraju samem, potrebnih za učinkovito upravljanje tveganj, in to stopnjo po potrebi povečajo. Zaradi narave teh obveznosti in sorazmernosti kontrolnih prizadevanj v okoliščinah pandemije COVID-19 bi bilo treba državam članicam, ki uporabljajo odstopanja iz Izvedbene uredbe (EU) 2020/532, dovoliti, da za naslednje leto zahtevkov ne upoštevajo rezultatov opravljenih pregledov. Vendar bi se moralo povečanje stopenj kontrole, ki naj bi se uporabilo v letu zahtevkov 2020, uporabiti z ustreznim povečanjem v letu zahtevkov 2021.

(9) Izvedbeno uredbo (EU) 2020/532 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Odbora za neposredna plačila –

SPREJELA NASLEDNJO UREDBO:

Člen 1 Izvedbena uredba (EU) 2020/532 se spremeni: (1) v členu 12 se dodajo naslednji odstavki: „5. Države članice se lahko z odstopanjem od člena 16(2) in člena 22 Izvedbene uredbe (EU) št. 180/2014 v primerih, ko zaradi ukrepov, sprejetih za zajezitev pandemije COVID-19, ne morejo izvajati pregledov na kraju samem za posebne ukrepe v korist najbolj oddaljenih regij v skladu s pravili iz navedenih členov, odločijo: (a) preglede na kraju samem nadomestiti z uporabo novih tehnologij, vključno z geografsko označenimi fotografijami, datiranimi fotografijami, datiranimi poročili o nadzoru z droni, videokonferencami z upravičenci ali kakršnimi koli ustreznimi dokumentarnimi dokazi, ki bi lahko služili kot podpora pri preverjanju pravilnega izvajanja ukrepov; (b) navedene preglede izvesti za leto zahtevkov 2020 kadar koli v letu, če še vedno omogočajo preverjanje pogojev za upravičenost, tudi po izvršitvi končnega plačila. Države članice, ki uporabljajo odstopanja iz prvega pododstavka ter zlasti spremenijo časovno razporeditev pregledov ali zmanjšajo njihovo število, določijo postopke za uporabo alternativne metodologije, da se ohrani ustrezna raven zanesljivosti glede zakonitosti in pravilnosti izdatkov ter izpolnjevanja zahtev in standardov navzkrižne skladnosti. 6. Rezultati pregledov, izvedenih v skladu z odstavkoma 2 in 4 tega člena, se za naslednje leto zahtevkov ne upoštevajo za namene člena 59(5) Uredbe (EU) št. 1306/2013. Vendar se povečanje stopenj kontrole, ki bi se v skladu s členom 59(5) navedene uredbe moralo uporabljati v letu zahtevkov 2020, uporabi z ustreznim povečanjem v letu zahtevkov 2021.“; (2) v členu 13 se dodajo naslednji odstavki: „5. Grčija se lahko z odstopanjem od člena 13(2) in člena 20 Izvedbene uredbe (EU) št. 181/2014 v primerih, ko zaradi ukrepov, sprejetih za zajezitev pandemije COVID-19, ne more izvajati pregledov na kraju samem za posebne ukrepe v korist manjših egejskih otokov v skladu s pravili iz navedenih členov, odloči: (a) preglede na kraju samem nadomestiti z uporabo novih tehnologij, vključno z geografsko označenimi fotografijami, datiranimi fotografijami, datiranimi poročili o nadzoru z droni, videokonferencami z upravičenci ali kakršnimi koli ustreznimi dokumentarnimi dokazi, ki bi lahko služili kot podpora pri preverjanju pravilnega izvajanja ukrepov; (b) navedene preglede izvesti za leto zahtevkov 2020 kadar koli v letu, če še vedno omogočajo preverjanje pogojev za upravičenost, tudi po izvršitvi končnega plačila. Če uporablja odstopanja iz prvega pododstavka ter zlasti spremeni časovno razporeditev pregledov ali zmanjša njihovo število, Grčija določi postopke za uporabo alternativne metodologije, da se ohrani ustrezna raven zanesljivosti glede zakonitosti in pravilnosti izdatkov ter izpolnjevanja zahtev in standardov navzkrižne skladnosti. 6. Rezultati pregledov, izvedenih v skladu z odstavkoma 2 in 4 tega člena, se za naslednje leto zahtevkov ne upoštevajo za namene člena 59(5) Uredbe (EU) št. 1306/2013. Vendar se povečanje stopenj kontrole, ki bi se v skladu z navedeno določbo moralo uporabljati v letu zahtevkov 2020, uporabi z ustreznim povečanjem v letu zahtevkov 2021.“

Člen 2 Ta uredba začne veljati na dan objave v Uradnem listu Evropske unije. Uporablja se od 20. aprila 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 16. februarja 2021 Za Komisijo Predsednica Ursula VON DER LEYEN

(1) UL L 347, 20.12.2013, str. 549.

(2) UL L 78, 20.3.2013, str. 23.

(3) UL L 78, 20.3.2013, str. 41.

(4) Izvedbena uredba Komisije (EU) 2020/532 z dne 16. aprila 2020 o odstopanju glede leta 2020 od izvedbenih uredb (EU) št. 809/2014, (EU) št. 180/2014, (EU) št. 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 in (EU) 2016/1240 v zvezi z nekaterimi upravnimi pregledi in pregledi na kraju samem, ki se uporabljajo na področju skupne kmetijske politike (UL L 119, 17.4.2020, str. 3).

(5) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).

(6) Izvedbena uredba Komisije (EU) št. 180/2014 z dne 20. februarja 2014 o pravilih za uporabo Uredbe (EU) št. 228/2013 Evropskega parlamenta in Sveta o posebnih ukrepih za kmetijstvo v najbolj oddaljenih regijah Unije (UL L 63, 4.3.2014, str. 13).

(7) Izvedbena uredba Komisije (EU) št. 181/2014 z dne 20. februarja 2014 o pravilih za uporabo Uredbe (EU) št. 229/2013 Evropskega parlamenta in Sveta o posebnih ukrepih za kmetijstvo v korist manjših egejskih otokov (UL L 63, 4.3.2014, str. 53).